
[bookmark: TitleSubjectAndPM]דיון מהיר בנושא:
 "מחדל הטיפול בפסולת בנייה" 
של חברי הכנסת: יוראי להב הרצנו, אלון טל ורם שפע 
 

[bookmark: CmtSessionDate_Heb][bookmark: CmtSessionDate_Eng]ביום י"ד באדר א' התשפ"ב (15 בפברואר 2022) התכנסה הוועדה לדיון ולהסקת מסקנות בנושא מחדל הטיפול בפסולת בנייה של חברי הכנסת יוראי להב הרצנו, אלון טל ורם שפע. 
בישיבה השתתפו: נציגי המשרד להגנת הסביבה, ראש מועצת גזר, ראש המועצה האזורית ברנר, התאחדות הקבלנים, התאחדות משנעי הפסולת, התאחדות קבלני השיפוצים וארגון אדם טבע ודין.
חברי הכנסת המציעים אמרו כי בחודש מאי 2021 התפרסם דו"ח של מבקר המדינה העוסק  בטיפול המשרד בנושא פסולת בניין.  הדו"ח מציג שורת ממצאים קשים ביותר המצביעים על חידלון מוחלט בטיפול בנושא. היקף השטחים הנפגעים הינו עצום, לצורך המחשה של כמות הפסולת נאמר כי מדובר ב-180 ק"מ של פסולת בניין – כאורך הדרך מבאר שבע ועד חיפה, כל שנה. האכיפה כמעט ואינה קיימת, קידום ההסדרה החוקית בנושא אינו בנמצא ומהלך החקיקה האחרון שבוצע בנושא נבלם בשנת 2018 עם פיזור הכנסת ה-20. 
ד"ר איילה אליהו ממרכז המחקר והמידע של הכנסת הציגה נתונים מהם עולה כי בישראל מיוצרת פסולת בניין  בהיקף של למעלה משישה מיליון טון בשנה. עוד עולה מהנתונים כי ישנו פער עצום בין היקף השלכת פסולת הבנייה בשטחים פתוחים בכל שנה לבין מספר פעולות האכיפה שהמשרד להגנת הסביבה מבצע בכל שנה נגד מפגעי פסולת הבנייה. 
נטע אלול,  מנהלת אגף פסולת במשרד להגנת הסביבה אמרה כי בימים אלה המשרד יחד עם משרדי ממשלה נוספים ורשויות מקומיות עובדים על קידום החוק שיסדיר את תהליכי השימוש והטיפול בפסולת בנייה ומקווים לסיימו עד לסוף שנת 2022.
יוסי בר מפקד המשטרה הירוקה,  אמר כי  יש רק 27 מפקחים ו-6 חוקרים מדן ועד אילת, וכי הם מטפלים גם באתרי פסולת פיראטית של ארגוני פשע. בשנתיים האחרונות הפכה הפסולת מנטל לנכס עבור ארגוני פשיעה. מדובר במשאב להלבנת הון בקרב אותם ארגונים.  
ראש מועצת גזר רותם ידלין,  התייחסה לפשיעה המאורגנת באתרי הפסולת הפירטים ואמרה כי הפקחים של המועצה מתמודדים עם אנשים ששולפים מולם אקדחים. זו הסיבה שאין למועצה פקחים כי הם מפחדים ועוזבים את התפקיד. 


משה אלטרס מוועד משנעי הפסולת,  הציע לחוקק חוק שמחייב את ראשי הרשויות לפתוח בכל רשות מקומית תחנת מעבר. "היום כשאני מפנה פסולת בניין אני עומד שלוש שעות בתור בכניסה לאתר הפסולת. פתיחת תחנות נוספות יביא לירידת המחירים ואז תרד הכדאיות להשליך פסולת ברחובות ובשטחים פתוחים".
צבי דוד סגן נשיא התאחדות הקבלנים ובוני הארץ,  אמר כי על המשרד להגנת הסביבה לפנות למגזר העסקי כדי לטפל בבעיה. הבעיה נעוצה במדיניות  ויש צורך לקיים שולחנות עגולים עם התעשיינים והקבלנים ולסגור את המעגל בין מקור הפסולת והפיכתו לחומר ממוחזר. 

בתום הדיון החליטה הוועדה כי:  
1. [bookmark: Decisions]הוועדה פונה למשרד להגנת הסביבה להגביר את פעולות האכיפה באופן משמעותי כנגד בעלי המשאיות אשר משליכות פסולת בנייה בשטחים פתוחים וליצור הרתעה שתגביר את אכיפת החוק. 
2. הוועדה פונה למשרד להגנת הסביבה להקים ועדת מנכ"לים בה יהיו חברים מנכ"לי המשרד להגנת הסביבה, הפנים, האוצר, ביטחון פנים וחקלאות על מנת למצוא דרכים להתמודד עם סוגיית השלכת פסולת בנייה ופעולות האכיפה של המשטרה הירוקה. 
3. הוועדה פונה למשרד להגנת הסביבה לזרז את הליך קידום  החקיקה שיסדיר את תהליך השימוש והטיפול בפסולת בנייה.   

